title: L-organizzazzjoni u t-tħaddim tal-Uffiċċju tal-Publikazzjonijiet tal-Unjoni Ewropea Deċiżjoni tal-Parlament Ewropew tad- 19 ta' Frar 2009 dwar l-abbozz ta’ deċiżjoni tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni dwar l-organizzazzjoni u t-tħaddim tal-Uffiċċju tal-Publikazzjonijiet tal-Unjoni Ewropea (2008/2164(ACI))#ANNESS

text:
               25.3.2010

               MT

               Il-Ġurnal Uffiċjali tal-Unjoni Ewropea

               CE 76/112

         Il-Ħamis, 19 ta’ Frar 2009L-organizzazzjoni u t-tħaddim tal-Uffiċċju tal-Publikazzjonijiet tal-Unjoni Ewropea
   P6_TA(2009)0079
   Deċiżjoni tal-Parlament Ewropew tad-19 ta' Frar 2009 dwar l-abbozz ta’ deċiżjoni tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni dwar l-organizzazzjoni u t-tħaddim tal-Uffiċċju tal-Publikazzjonijiet tal-Unjoni Ewropea (2008/2164(ACI))
   2010/C 76 E/25

      Il-Parlament Ewropew,
   wara li kkunsidra l-ittra mingħand il-President tiegħu bid-data tal-1 ta' Ottubru 2008,
   wara li kkunsidra l-abbozz ta’ deċiżjoni tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni dwar l-organizzazzjoni u t-tħaddim tal-Uffiċċju tal-Publikazzjonijiet tal-Unjoni Ewropea (SEC(2008)2109 - C6-0256/2008),
   wara li kkunsidra l-Artikolu 254(1) u (2) tat-Trattat KE,
   wara li kkunsidra d-Dikjarazzjoni Nru 3 dwar l-Artikolu 10 tat-Trattat li jistabbilixxi l-Komunità Ewropea mehmuża mal-Att Finali tal-Konferenza Intergovernattiva li adottat it-Trattat ta' Nizza,
   wara li kkunsidra l-ittra tal-Kunsill tas-26/01/2009 li tinforma lill-Istituzzjonijiet u l-korpi l-oħra risponsabbli għat-twaqqif tal-Uffiċċju tal-Publikazzjonijiet rigward ċerti emendi għall-abbozz ta' deċiżjoni approvata mill-Kumitat ta' Ġestjoni tal-Uffiċċju tal-Pubblikazzjonijiet fid-9 ta' Jannar 2001 u adottata mill-Kunsill fid-19 ta' Jannar 2009 (1),
   wara li kkunsidra l-Artikolu 120(1) tar-Regoli ta’ Proċedura tiegħu,
   wara li kkunsidra r-rapport tal-Kumitat dwar l-Affarijiet Kostituzzjonali u l-opinjoni tal- Kumitat għall-Affarijiet Legali (A6-0426/2008),

               A.

               billi l-Uffiċċju tal-Publikazzjonijiet Uffiċjali tal-Komunitajiet Ewropej (OPOCE, min hawn 'l quddiem “l-Uffiċċju”) twaqqaf fl-1969 bid-Deċiżjoni 69/13/Euratom/ECSC/EEC tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja u tal-Kumitat Ekonomiku u Soċjali (2),

               B.

               billi dik id-deċizjoni ġiet emendata fl-1980 (3) u mħassra u mibdula b'deċiżjoni ġdida fis-sena 2000 (4),

               C.

               billi, fil-paragrafu 45 tar-riżoluzzjoni tiegħu tad-29 ta' Jannar 2004 dwar il-kwittanza (5)fir-rigward tas-sena finanzjarja 2001, il-Parlament għamel l-osservazzjoni li ġejja: “[Il-Parlament…] Iqis li huwa partikularment diffiċli li tiġi identifikata responsabilità politika f'korpi interistituzzjonali kif juri l-każ tal-OPOCE; għalhekk jistieden lill-Istituzzjonijiet biex jeżaminaw mill-ġdid id-dispożizzjonijiet legali li jirregolaw il-korpi interistituzzjonali eżistenti, madankollu mingħajr ma jiddaħħal il-prinċipju ta' koperazzjoni interistituzzjonali li jippermetti li jiġu ffrankati ammonti sinifikanti fil-baġit Ewropew; għalhekk jistieden lill-istituzzjonijiet Ewropej sabiex jibdlu l-bażi legali għall-korpi interistituzzjonali b'mod li jkun hemm allokazzjoni ċara tar-responsabilitajiet amministrattivi u politiċi”,

               D.

               billi l-Kummissjoni għaddiet abbozz ta' deċiżjoni li tħassar u tieħu post id-deċiżjoni 2000/459/KE, ECSC, Euratom li bħalissa hija fis-seħħ,

               E.

               billi l-abbozz ta’ deċiżjoni huwa maħsub li jistipula f'iktar dettall il-kompetenzi u l-ħidmiet tal-Uffiċċju tal-Pubblikazzjonijiet tal-Unjoni Ewropea, ir-responsabilitajiet rispettivi tal-istituzzjonijiet, l-irwoli tal-Kumitat ta’ Tmexxija u tad-Direttur tal-Uffiċċju,

               F.

               billi l-Uffiċċju huwa korp imwaqqaf permezz ta' ftehim komuni bejn l-istituzzjonijiet, u b'hekk jissodisfa l-kriterji ta' ftehima interistituzzjonali,

               G.

               billi s-Segretarji Ġenerali tal-istituzzjonijiet involuti approvaw l-abbozz tad-deċiżjoni fit-18 ta' April 2008 u l-Bureau tal-Parlament ta l-approvazzjoni tiegħu fit-3 ta' Settembru 2008,

               H.

               billi l-Artikolu 120(1) tar-Regoli ta' Proċedura tiegħu jistipula li l-ftehimiet interistituzzjonali għandhom jiġu ffirmati mill-President wara li jkunu ġew eżaminati mill-kumitat responsabbli għall-affarijiet kostituzzjonali u wara li l-Parlament jagħti l-approvazzjoni tiegħu,

               1.

               Japprova l-abbozz ta' deċiżjoni flimkien mal-emendi li jipproponi l-Kunsill kif jinsabu fl-anness mehmuż;

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Kumitat Ekonomiku u Soċjali Ewropew u lill-Kumitat għar-Reġjuni, għall-informazzjoni.

      (1)  Dokument 14485/1/08 REV 1 u REV 2.

      (2)  ĠU L 13, 18.1.1969, p. 19.

      (3)  Deċiżjoni 80/443/KEE, Euratom, ECSC tas-7 ta' Frar 1980 li temenda d-Deċiżjoni tas-16 ta' Jannar 1969 li twaqqaf l-Uffiċċju tal-Pubblikazzjonijiet Uffiċjali tal-Komunitajiet Ewropej (ĠU L 107, 25.4.1980, p. 44).

      (4)  Id-Deċiżjoni 2000/459/KE, KEFA, Euratom tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja, tal-Qorti tal-Awdituri, tal-Kumitat Ekonomiku u Soċjali u tal-Kumitat tar-Reġjuni tal-20 ta' Lulju 2000 fuq l-organizzazzjoni u t-tħaddim tal-Uffiċċju għall-Pubblikazzjonijijiet Uffiċjali tal-Komunitajiet Ewropej (ĠU L 183, 22.7.2000, p. 12).

      (5)  Riżoluzzjoni tal-Parlament Ewropew tad-29 ta' Jannar 2004 dwar l-azzjoni meħuda mill-Kummissjoni dwar l-osservazzjonjiet fir-riżoluzzjoni mehmuża mad-deċiżjoni li tagħti kwittanza fir-rigward tal-implimentazzjoni tal-baġit ġenerali tal-Unjoni Ewropea għas-sena finanzjarja 2001 (ĠU C 96 E, 21.4.2004, p. 112).

      Il-Ħamis, 19 ta’ Frar 2009ANNESS

         Abbozz ta'
         DEĊIŻJONI TAL-PARLAMENT EWROPEW, TAL-KUNSILL, TAL-KUMMISSJONI, TAL-QORTI TAL-ĠUSTIZZJA, TAL-QORTI TA' L-AWDITURI, TAL-KUMITAT EKONOMIKU U SOĊJALI EWROPEW U TAL-KUMITAT TAR-REĠJUNI
         (…)
         dwar l-organizzazzjoni u l-funzjonament ta' l-Uffiċċju tal-Pubblikazzjonijiet ta' l-Unjoni Ewropea
         IL-PARLAMENT EWROPEW,
         IL-KUNSILL,
         IL-KUMMISSJONI,
         IL-QORTI TAL-ĠUSTIZZJA,
         IL-QORTI TA' L-AWDITURI,
         IL-KUMITAT EKONOMIKU U SOĊJALI EWROPEW,
         IL-KUMITAT TAR-REĠJUNI
         Wara li kkunsidraw it-Trattat dwar l-Unjoni Ewropea,
         Wara li kkunsidraw it-Trattat li jistabbilixxi l-Komunità Ewropea,
         Wara li kkunsidraw it-Trattat li jistabbilixxi l-Komunità Ewropea dwar l-Enerġija Atomika,
         Billi:

                     (1)

                     L-Artikolu 8 tad-Deċiżjoni tar-rappreżentanti tal-Gvernijiet ta' l-Istati Membri tat-8 ta' April 1965 dwar l-istabbiliment provviżorju ta' ċerti istituzzjonijiet u servizzi tal-Komunitajiet (1) ipprovda għal uffiċċju għall-Pubblikazzjonijiet Uffiċjali tal-Komunitajiet Ewropej (minn hawn 'il quddiem “l-Uffiċċju”) li għandu jkun jinsab fil-Lussemburgu. Din id-dispożizzjoni ġiet implimentata l-aħħar bid-Deċiżjoni 2000/459/KE, KEFA, Euratom (2).

                     (2)

                     Ir-regoli u r-regolamenti applikabbli għall-uffiċjali u ħaddiema oħra tal-Komunitajiet Ewropej japplikaw għall-Uffiċċju. Għandhom jitqiesu l-emendi riċenti għal dawk ir-Regoli u regolamenti.

                     (3)

                     Ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3) (minn hawn 'il quddiem imsejjaħ “ir-Regolament Finanzjarju”) fih dispożizzjonijiet speċifiċi dwar il-funzjonament ta' l-Uffiċċju.

                     (4)

                     Qed iseħħu avvanzi teknoloġiċi kbar fil-pubblikazzjoni u dawn jeħtieġ li jiġu kkunsidrati fil-mod kif jaħdem l-Uffiċċju.

                     (5)

                     Għall-finijiet taċ-ċarezza, huwa xieraq li titħassar id-Deċiżjoni 2000/459/KE, KEFA u li din tinbidel b’din id-Deċiżjoni,

               IDDEĊIDEW KIF ĠEJ:
         Artikolu 1
         L-Uffiċċju tal-Pubblikazzjonijiet
         1.   Il-kompitu ta' l-Uffiċċju tal-Pubblikazzjonijiet ta' l-Unjoni Ewropea (minn hawn 'il quddiem “l-Uffiċċju”), li huwa uffiċċju interistituzzjonali, għandu jkun li jippubblika l-pubblikazzjonijiet ta' l-istituzzjonijiet tal-Komunitajiet Ewropej u tal-Unjoni Ewropea fl-aħjar kundizzjonijiet possibbli.
         Għal dan il-għan, l-Uffiċċju għandu, minn naħa waħda, jippermetti lill-istituzzjonijiet li jissodissfaw l-obbligi tagħhom li jippubblikaw it-testi leġiżlattivi u, min-naħa l-oħra, jikkontribwixxi għall-formulazzjoni teknika u għall-implimentazzjoni tal-linji politiċi ta' l-informazzjoni u l-komunikazzjoni fl-oqsma tal-kompetenza tiegħu.
         2.   L-Uffiċċju għandu jkun ġestit mid-Direttur tiegħu skond il-linji gwida strateġiċi ffissati minn kumitat ta' tmexxija. Minbarra d-dispożizzjonijiet ta' din id-Deċiżjoni li huma speċifiċi għar-rwol interistituzzjonali ta' l-Uffiċċju, l-Uffiċċju għandu japplika l-proċeduri amministrattivi u finanzjarji tal-Kummissjoni. Fl-istabbiliment ta' dawn il-proċeduri, il-Kummissjoni għandha tieħu in kunsiderazzjoni n-natura speċifika ta' l-Uffiċċju.
         Artikolu 2
         Definizzjonijiet
         Għall-finijiet ta' din id-Deċiżjoni, għandom japplikaw id-definizzjonijiet li ġejjin:

                     1)

                     “il-pubblikazzjoni” tfisser, kwalunkwe azzjoni meħtieġa għad-disinn, il-verifika, l-allokazzjoni tan-numri standard internazzjonali u/jew in-numri ta' l-ikkatalogar, il-produzzjoni, l-ikkatalogar, l-indiċjar, id-distribuzzjoni, il-promozzjoni, il-bejgħ, il-ħażna u l-arkivjar tal-pubblikazzjonijiet, f'kull forma jew sura u b'kull mezz, preżenti jew futur;

                     2)

                     “pubblikazzjonijiet” tfisser, it-testi kollha, pubblikati fuq kwalunkwe mezz u fi kwalunkwe format li jkollhom numru standard internazzjonali u/jew numru ta' l-ikkatalogar;

                     3)

                     “pubblikazzjonijiet obbligatorji” tfisser, il-pubblikazzjonijiet pubblikati skond it-Trattati jew testi leġiżlattivi oħra;

                     4)

                     “pubblikazzjonijiet mhux obbligatorji” tfisser, kwalunkwe pubblikazzjoni pubblikata fil-qafas tal-prerogattivi ta' kwalunkwe istituzzjoni;

                     5)

                     “il-ġestjoni tad-drittijiet ta' l-awtur” tfisser li s-servizzi tal-awtur iżommu d-drittijiet ta' l-awtur jew id-dritt ta' użu mill-ġdid u jinkludi l-ġestjoni ta' dawkn id-drittijiet mill-Uffiċċju għall-pubblikazzjonijiet li l-pubblikazzjoni tagħhom hija fdata lill-Uffiċċju;

                     6)

                     “dħul nett mill-bejgħ” tfisser is-somma totali tal-fatturati, imnaqqsa bl-iskonti kummerċjali mogħtija u bl-ispejjeż tal-ġestjoni, spejjeż tal-ġbir u spejjeż bankarji;

                     7)

                     “istituzzjonijiet”, tfisser l-istituzzjonijiet, l-entitajiet, l-uffiċċji u l-aġenziji stabbiliti minn jew taħt it-Trattati.

               Artikolu 3
         Ambitu tal-Kompetenzi ta' l-Uffiċċju
         1.   L-Uffiċċju għandu jkollu kompetenza għal dan li gej:

                     a)

                     il-pubblikazzjoni tal-Ġurnal Uffiċjali ta' l-Unjoni Ewropea (minn hawn 'il quddiem “Ġurnal Uffiċjali”) u l-garanzija ta' l-awtentiċità tiegħu;

                     b)

                     il-pubblikazzjoni ta' pubblikazzjonijiet obbligatorji oħra;

                     c)

                     il-pubblikazzjoni jew il-kopubblikazzjoni ta' pubblikazzjonijiet mhux obbligatorji fdati lill-Uffiċċju fil-qafas tal-prerogattivi ta' kull istituzzjoni, partikolarment fil-kuntest ta' l-attivitajiet ta' komunikazzjoni ta' l-istituzzjonijiet;

                     d)

                     il-pubblikazzjoni jew il-kopubblikazzjoni fuq l-inizjattiva tiegħu, inklużi pubblikazzjonijiet intiżi għall-promozzjoni tas-servizzi tiegħu stess; f'dan il-kuntest, l-Uffiċċju jista' jikseb traduzzjonijiet permezz ta' kuntratt ta' servizz;

                     e)

                     l-iżvilupp, iż-żamma u l-aġġornament tas-servizzi ta' pubblikazzjoni elettronika għall-pubbliku;

                     f)

                     id-disponibbiltà għall-pubbliku tal-leġiżlazzjoni kollha u testi uffiċjali oħra;

                     g)

                     il-preżervazzjoni tal-pubblikazzjonijiet kollha ta' l-istituzzjonijiet u t-tqegħid tagħhom għad-dispożizzjoni għall-pubbliku f'forma elettronika;

                     h)

                     l-allokazzjoni ta' numri standard internazzjonali u/jew numri ta’ l-ikkatalogar għall-pubblikazzjonijiet ta' l-istituzzjonijiet;

                     i)

                     il-ġestjoni tad-drittjiet ta' riproduzzjoni u tat-traduzzjoni tal-pubblikazzjonijiet ta' l-istituzzjonijiet;

                     j)

                     il-promozzjoni u l-bejgħ tal-pubblikazzjonijiet u tas-servizzi li joffri lill-pubbliku.

               2.   L-Uffiċċju għandu jipprovdi parir u assistenza lill-istituzzjonijiet dwar dan li gej:

                     a)

                     il-programmazzjoni u l-ippjanar tal-programmi tagħhom ta' pubblikazzjoni;

                     b)

                     l-implimentazzjoni tal-proġetti ta' publikazzjoni tagħhom, ikun x'ikun il-mezz tal-pubblikazzjoni;

                     c)

                     il-forniment ta' l-arranġament tal-paġni u d-disinn tal-proġetti ta' pubblikazzjoni tagħhom;

                     d)

                     il-forniment ta' informazzjoni dwar ix-xejriet tas-suq tal-pubblikazzjonijiet fl-Istati Membri u dwar is-suġġetti li x'aktarx ikollhom l-akbar udjenza;

                     e)

                     l-iffissar ta' kemm pubblikazzjonijiet għandhom jiġu stampati u l-istabbiliment ta' pjani ta' distribuzzjoni;

                     f)

                     l-iffissar tal-prezz u l-bejgħ tal-pubblikazzjonijiet;

                     g)

                     il-promozzjoni, id-distribuzzjoni u l-evalwazzjoni tal-pubblikazzjonijiet tagħhom, kemm jekk bla ħlas u kemm jekk għall-bejgħ;

                     h)

                     l-analiżi, l-evalwazzjoni u l-kostruzzjoni ta' siti u servizzi ta' l-internet għall-pubbliku;

                     i)

                     it-tfassil ta' kuntratti qafas għal attivitajiet ta' pubblikazzjoni;

                     j)

                     il-forniment ta' superviżjoni teknoliġika tas-sistemi ta' pubblikazzjoni.

               Artikolu 4
         Responsabbiltajiet ta' l-istituzzjonijiet
         1.   Kull istituzzjoni għandha jkollha l-kompetenza esklussiva sabiex tieħu d-deċiżjonijiet dwar il-pubblikazzjoni tal-pubblikazzjonijiet tagħha.
         2.   L-istituzzjonijiet għandhom jużaw is-servizzi ta' l-Uffiċċju għall-pubblikazzjoni tal-pubblikazzjonijiet obbligatorji tagħhom.
         3.   L-istituzzjonijiet jistgħu jippubblikaw il-pubblikazzjonijiet mhux obbligatorji tagħhom mingħajr l-involviment ta' l-Uffiċċju. F'dan il-każ, huma għandhom jitolbu lill-Uffiċċju n-numri standard internazzjonali u/ jew in-numri ta’ l-ikkatalogar u jagħtu lill-Uffiċċju verżjoni elettronika tal-pubblikazzjoni, ikun x'ikun il-format tagħha, kif ukoll żewġ kopji fuq karta tal-pubblikazzjoni fejn xieraq.
         4.   L-istituzzjonijiet għandhom jintrabtu li jiggarantixxu ż-żamma tad-drittijiet ta' riproduzzjoni, ta' traduzzjoni u ta' distribuzzjoni ta' l-elementi kostitwenti kollha ta' pubblikazzjoni.
         5.   L-istituzzjonijiet għandhom jintrabtu li jistabbilixxu pjan ta' distribuzzjoni, approvat mill-Uffiċċju, għall-pubblikazzjonijiet tagħhom.
         6.   L-istituzzjonijiet jistgħu jikkonkludu ftehim ta' servizz ma' l-Uffiċċju sabiex jiddefinixxu l-metodi ta' kooperazzjoni tagħhom.
         Artikolu 5
         Kompiti ta' l-Uffiċċju
         1.   Il-kompiti mwettqa mill-Uffiċċju għandhom jinkludu dan li ġej:

                     a)

                     il-kollazzjoni ta' dokumenti għal pubblikazzjoni;

                     b)

                     it-tħejjija, id-disinn grafiku, il-korrezzjoni, l-arranġament tal-paġni u l-verifika tat-testi u elementi oħra, ikun x'ikun il-format jew il-mezz, skont l-istruzzjonijiet mogħtija mill-istituzjonijiet u filwaqt li jiġu applikati r-rekwiżiti ta' preżentazzjoni tipografika u lingwistika stabbiliti f'kollaborazzjoni ma' l-istituzzjonijiet;

                     c)

                     l-indiċjar u l-ikkatalogar tal-pubblikazzjonijiet;

                     d)

                     l-analiżi dokumentarja tat-testi pubblikati fil-Ġurnal Uffiċjali u fit-testi uffiċjali l-oħra;

                     e)

                     il-konsolidazzjoni tal-leġiżlazzjoni;

                     f)

                     il-ġestjoni, l-iżvilupp, l-aġġornament u d-distribuzzjoni tat-teżawru multilingwi Eurovoc;

                     g)

                     l-organizzazzjoni ta' l-istampar mill-fornituri ta' servizzi tiegħu;

                     h)

                     il-monitoraġġ ta' l-eżekuzzjoni tax-xogħol;

                     i)

                     il-kontroll tal-kwalità;

                     j)

                     l-aċċettazzjoni fir-rigward tal-kwalità u l-kwantità;

                     k)

                     id-distribuzzjoni fiżika u elettronika tal-Ġurnal Uffiċjali, tat-testi uffiċjali minbarra dawk pubblikati fil-Ġurnal Uffiċjali u ta' pubblikazzjonijiet oħra mhux obbligatorji;

                     l)

                     il-ħżin;

                     m)

                     l-arkivjar fiżiku u elettroniku;

                     n)

                     l-istampar mill-ġdid tal-pubblikazzjonijiet li jkunu spiċċaw u l-istampar fuq talba;

                     o)

                     il-ħolqien ta' katalgu konsolidat tal-pubblikazzjonijiet ta' l-istituzzjonijiet;

                     p)

                     il-bejgħ, inkluż il-ħruġ ta' fatturi, il-ġbir u t-trasferiment tad-dħul, u l-ġestjoni tal-pretensjonijiet;

                     q)

                     il-promozzjoni;

                     r)

                     il-ħolqien, ix-xiri, il-ġestjoni, l-aġġornament, il-monitoraġġ u s-superviżjoni tal-listi ta' l-indirizzi ta' l-istituzjonijiet u l-ħolqien ta' listi ta' indirizzi mmirati.

               2.   Fil-qafas tas-setgħat proprji tiegħu jew fuq il-bażi tad-delega tas-setgħat ta' uffiċċjal ta' awtorizzazzjoni mill-istituzzjonijiet, l-Uffiċċju għandu jkun responsabbli minn:

                     a)

                     l-akkwist pubbliku, inkluż it-teħid ta' impenji li jorbtu legalment,

                     b)

                     il-kontroll finanzjarju ta' kuntratti ma' fornituri;

                     c)

                     il-ħlas ta' l-ispejjeż, inkluża l-aċċettazzjoni fir-rigward tal-kwalità u l-kwantità, espressa bl-iffirmar ta' awtorizzazzjoni għall-ħlas;

                     d)

                     l-awtorizzazzjoni ta' l-ispejjeż;

                     e)

                     l-operazzjonijiet ta' dħul.

               Artikolu 6
         Kumitat tal-Ġestjoni
         1.   Għandu jiġi stabbilit Kumitat tal-Ġestjoni li fi ħdanu għandhom ikunu rappreżentati l-istituzzjonijiet firmatarji. Il-Kumitat tal-Ġestjoni għandu jkun magħmul mir-Reġistratur tal-Qorti tal-Ġustizzja, id-Deputat Segretarju Ġenerali tal-Kunsill u s-Segretarji Ġenerali ta' l-istituzzjonijiet l-oħra jew ir-rappreżentanti tagħhom. Il-Bank Ċentral Ewropew għandu jieħu sehem fix-xogħol tal-Kumitat tal-Ġestjoni bħala osservatur.
         2.   Il-Kumitat tal-Ġestjoni għandu jaħtar President, li għandu jintgħażel minn fost il-membri tiegħu għal perjodu ta' sentejn.
         3.   Il-Kumitat tal-Ġestjoni għandu jiltaqa' mhux inqas minn erba' darbiet fis-sena fuq l-inizjattiva tal-President tiegħu jew fuq talba ta' xi istituzzjoni.
         4.   Il-Kumitat tal-Ġestjoni għandu jadotta r-Regoli ta' Proċedura tiegħu, li għandhom jiġu pubblikati fil-Ġurnal Uffiċjali.
         5.   Id-deċiżjonijiet tal-Kumitat tal-Ġestjoni għandhom jittieħdu b'maġġoranza sempliċi, ħlief fejn ikun stipulat mod ieħor.
         6.   Kull istituzzjoni firmatarja ta' din id-Deċiżjoni għandha jkollha vot wieħed fi ħdan il-Kumitat tal-Ġestjoni.
         Artikolu 7
         Kompiti u responsabbiltajiet tal-Kumitat tal-Ġestjoni
         1.   B'deroga mill-Artikolu 6, il-Kumitat tal-Ġestjoni għandu, b'deċiżjoni unanima, fl-interess komuni ta' l-istituzzjonijiet u fl-ambitu tal-kompetenza ta' l-Uffiċċju, jadotta dawn id-deċiżjonijiet:

                     a)

                     abbażi ta' proposta mid-Direttur, għandu jadotta l-għanijiet strateġiċi ta' l-Uffiċċju u r-regoli tal-funzjonament ta' l-Uffiċċju;

                     b)

                     għandu jiffissa l-linji gwida tal-linji politiċi ġenerali ta' l-Uffiċċju, partikolarment fir-rigward tal-bejgħ, id-distribuzzjoni u l-pubblikazzjoni, u għandu jiżgura li l-Uffiċċju jikkontribwixxi għall-formulazzjoni u l-implimentazzjoni ta' linji politiċi ta' l-informazzjoni u l-komunikazzjoni fi ħdan l-oqsma ta' kompetenza tiegħu;

                     c)

                     abbażi ta' abbozz imħejji mid-Direttur ta' l-Uffiċċju, għandu jadotta rapport ta' ġestjoni annwali lill-istituzzjonijiet dwar l-implimentazzjoni ta' l-istrateġija u s-servizzi mogħtija mill-Uffiċċju; sa l-1 ta' Mejju ta' kull sena għandu jibgħat ir-rapport tiegħu fuq is-sena finanzjarja li tkun għandha kif intemmet lill-istituzzjonijiet;

                     d)

                     għandu japprova l-estimi tad-dħul u l-infiq ta' l-Uffiċċju taħt il-proċedura tal-baġit għall-baġit amministrattiv tal-Uffiċċju;

                     e)

                     għandu japprova l-kriterji li fuqhom l-Uffiċċju jmexxi l-kontabilità ta' l-ispejjeż tiegħu, li d-Direttur ta' l-Uffiċċju għandu jadotta;

                     f)

                     għandu jressaq quddiem l-istituzzjonijiet kwalunkwe suġġeriment li jista' jtejjeb il-funzjonament bla xkiel ta' l-Uffiċċju.

               2.   Il-Kumitat tal-Ġestjoni għandu jieħu in kunsiderazzjoni l-linji gwida maħluqa mill-entitajiet interistituzzjonali fl-oqsma tal-komunikazzjoni u l-informazzjoni stabbiliti għal dan il-għan. Il-President tal-Kumitat tal-Ġestjoni għandu jikkomunika ma' dawn l-entitajiet kull sena.
         3.   Il-persuna ta' kuntatt bl-awtorità ta' kwittanza għal deċiżjonijiet strateġiċi fi ħdan l-oqsma ta' kompetenza ta' l-Uffiċċju għandha tkun il-President tal-Kumitat tal-Ġestjoni fil-kapaċità tiegħu ta' rappreżentant tal-kooperazzjoni interistituzzjonali.
         4.   Il-President tal-Kumitat tal-Ġestjoni u d-direttur ta' l-Uffiċċju bi ftehim komuni għandhom jistabbilixxu r-regoli ta' l-informazzjoni reċiproka u tal-komunikazzjoni sabiex jifformalizzaw ir-relazzjonijiet tagħhom. Dan il-ftehim għandu jintbgħat lill-membri tal-Kumitat tal-Ġestjoni għall-informazzjoni.
         Artikolu 8
         Direttur ta' l-Uffiċċju
         Id-Direttur ta' l-Uffiċċju għandu jkun responsabbli għat-tmexxija bla xkiel ta' l-Uffiċċju, waqt li jaġixxi taħt l-awtorità tal-Kumitat tal-Ġestjoni u fil-limiti tal-ambitu tal-kompetenzi tiegħu. Għall-applikazzjoni tal-proċeduri amministrattivi u finanzjarji huwa għandu jaġixxi taħt l-awtorità tal-Kummissjoni.
         Artikolu 9
         Kompiti u responsabbiltajiet tad-Direttur ta' l-Uffiċċju
         1.   Id-Direttur ta' l-Uffiċċju għandu jipprovdi s-segretarjat għall-Kumitat tal-Ġestjoni u għandu jippreżenta rapporti kull tliet xhur lill-Kumitat tal-Ġestjoni dwar il-qadi ta' dmirijietu.
         2.   Id-Direttur ta' l-Uffiċċju għandu jippreżenta lill-Kumitat tal-Ġestjoni kwalunkwe proposta għat-titjib tal-funzjonament ta' l-Uffiċċju.
         3.   Id-Direttur ta' l-Uffiċċju għandu jiffissa t-tipi ta' servizzi li l-Uffiċċju jista' jagħti bi ħlas lill-istituzzjonijiet u t-tariffi għalihom, wara konsultazzjoni għal opinjoni mill-Kumitat tal-Ġestjoni.
         4.   Id-Direttur ta' l-Uffiċċju għandu, wara li jikseb l-approvazzjoni tal-Kumitat tal-Ġestjoni, jiddetermina l-kriterji li fuqhom l-uffiċċju għandu jmexxi l-kontabilità ta' l-ispejjeż tiegħħu. Huwa għandu jiddefinixxi l-proċeduri għal kooperazzjoni fil-kontabilità bejn l-Uffiċċju u l-istituzzjonijiet bi qbil ma' l-Uffiċjal tal-Kontabilità tal-Kummissjoni.
         5.   Id-Direttur ta' l-Uffiċċju għandu jistabbilixxi l-estimi tad-dħul u l-infiq ta' l-Uffiċċju taħt il-proċedura tal-baġit għall-baġit amministrattiv tal-Uffiċċju. Wara l-approvazzjoni mill-Kumitat tal-Ġestjoni, dawn il-proposti għandhom jiġu ppreżentati lill-Kummissjoni.
         6.   Id-Direttur ta' l-Uffiċċju għandu jiddeċiedi jekk, u skond liema proċeduri, il-pubblikazzjonijiet minn terzi jistgħu jiġu pubblikati.
         7.   Id-Direttur ta' l-Uffiċċju għandu jipparteċipa fl-attivitajiet interistituzzjonali dwar l-informazzjoni u l-komunikazzjoni fi ħdan l-oqsma ta' kompetenza ta' l-Uffiċċju.
         8.   Fir-rigward tal-pubblikazzjoni tal-leġiżlazzjoni u d-dokumenti uffiċjali relatati mal-proċedura leġiżlattiva, inkluż il-Ġurnal Uffiċjali, id-Direttur ta' l-Uffiċċju għandu:

                     a)

                     jiżgura li l-awtoritajiet kompetenti f'kull istituzzjoni jieħdu d-deċiżjonijiet bażiċi li għandhom jiġu applikati b'mod konġunt;

                     b)

                     iressaq proposti sabiex titjieb l-istruttura u l-preżentazzjoni tal-Ġurnal Uffiċjali u t-testi leġiżlattivi uffiċjali;

                     c)

                     iressaq proposti lill-istituzzjonijiet għall-armonizzazzjoni tal-presentazzjoni tat-testi għall-pubblikazzjoni;

                     d)

                     jeżamina d-diffikultajiet li jiltaqa' magħhom waqt l-operazzjonijiet ta' kuljum, jagħmel abbozz fil-kuntest tal-uffiċċju, tal-istruzzjonijiet meħtieġa, u jissuġġerixxi lill-istituzzjonijiet rakkomandazzjonijiet xierqa sabiex jingħelbu dawn id-diffikultajiet.

               9.   Id-Direttur ta' l-Uffiċċju għandu, f'konformità mar-Regolament Finanzjarju, iħejji rapport ta' attività annwali li jkopri l-ġestjoni tal-fondi assenjati mill-Kummissjoni u istituzzjonijiet oħra taħt ir-Regolament Finanzjarju. Dan ir-rapport għandu jkun indirizzat lill-Kummissjoni u lill-istituzzjonijiet ikkonċernati u, għall-informazzjoni, lill-Kumitat tal-Ġestjoni.
         10.   Għall-finijiet ta' assenjazzjoni tal-fondi tal-Kummissjoni u ta' implimentazzjoni tal-baġit, il-proċeduri ta' informazzjoni u ta' konsultazzjoni bejn il-Membru tal-Kummissjoni responsabbli mir-relazzjonijiet ma' l-Uffiċċju u d-Direttur ta' l-Uffiċċju għandhom jiġu stabbiliti bi ftehim komuni.
         11.   Id-Direttur ta' l-Uffiċċju għandu jkun responsabbli mill-implimentazzjoni ta' l-għanijiet strateġiċi adottati mill-Kumitat tal-Ġestjoni u mill-ġestjoni tajba ta' l-Uffiċċju u ta' l-attivitajiet tiegħu kif ukoll mill-ġestjoni tal-baġit tiegħu.
         12.   F'każ ta' assenza jew ta' nuqqas ta' disponibbiltà tad-Direttur, għandhom japplikaw ir-regoli ta' deputazzjoni fuq il-bażi tal-grad u l-anzjanità ħlief jekk il-Kumitat tal-Ġestjoni, fuq proposta tal-President tiegħu jew tad-Direttur ta' l-Uffiċċju, jiddeċiedi fuq ordni differenti.
         13.   Id-Direttur ta' l-Uffiċċju għandu jinforma lill-istituzzjonijiet dwar l-ippjanar u l-użu tar-riżorsi u l-progress tax-xogħol f'rapport kull tliet xhur.
         Artikolu 10
         Persunal
         1.   Il-Kummissjoni, wara li tikseb l-approvazzjoni unanima tal-Kumitat tal-Ġestjoni, għandha taħtar Direttur Ġenerali u Direttur. Ir-regoli tal-Kummissjoni dwar il-mobbiltà u l-evalwazzjoni tal-livelli superjuri tat-tmexxija għandhom japplikaw għad-Direttur Ġenerali u d-Diretturi (gradi AD 16/AD 15/AD 14). Meta tkun qed toqrob l-iskadenza tal-mobbiltà normalment prevista fir-regoli relevanti għal xi uffiċjal li jkun jokkupa tali post, il-Kummissjoni għandha tinforma lill-Kumitat tal-Ġestjoni, li jista' joħroġ opinjoni unanima dwar il-każ.
         2.   Il-Kumitat tal-Ġestjoni għandu jkun involut mill-qrib fi kwalunkwe proċeduri li għandhom jitlestew qabel il-ħatra ta' l-uffiċjali jew ħaddiema oħra għall-postijiet ta' Direttur Ġenerali (gradi AD16/AD15) u Direttur (gradi AD15/AD14) fl-Uffiċċju, speċjalment fl-abbozzar ta' l-avviżi għall-postijiet vakanti, l-eżaminar ta' l-applikazzjonijiet u l-ħatra tal-bordijiet ta' l-għażla għall-kompetizzjonijiet fir-rigward ta' dawk il-postijiet.
         3.   Is-setgħat ta' l-awtorità li taħtar u dawk ta' l-awtorità li jkollha s-setgħa li tikkonkludi kuntratti ta' impjieg għal uffiċjali u ħaddiema oħra ta' l-Uffiċċju għandhom ikunu eżerċitati mill-Kummissjoni. Il-Kummissjoni tista' tiddelega ftit mis-setgħat tagħha fi ħdan il-Kummissjoni u lid-Direttur ta' l-Uffiċċju. Tali delega għandha ssir taħt l-istess kundizzjonijiet li japplikaw għad-Diretturi Ġenerali tal-Kummissjoni.
         4.   Soġġetti għall-paragrafu 2, id-dispożizzjonijiet u l-proċeduri adottati mill-Kummissjoni għall-implimentazzjoni tar-Regolamenti tal-Persunal u tal-Kundizzjonijiet ta' Impjieg tal-Ħaddiema l-oħra tal-Komunitajiet Ewropej għandhom japplikaw għall-uffiċjali u l-ħaddiema l-oħra impjegati fl-Uffiċċju taħt l-istess kundizzjonijiet li japplikaw għall-uffiċjali u l-ħaddiema tal-Kummissjoni fil-Lussemburgu.
         5.   L-uffiċjali ta' l-istituzzjonijiet kollha għandhom jiġu informati bi kwalunkwe post vakanti fi ħdan l-Uffiċċju li għalih għandu jiġi pubblikat avviż ta' post disponibbli, hekk kif l-awtorità li taħtar jew l-awtorità li jkollha s-setgħa li tikkonkludi kuntratti ta' impjieg tiddeċiedi li timla dak il-post.
         6.   Id-Direttur ta' l-Uffiċċju għandu jirrapporta lill-Kumitat tal-Ġestjoni dwar il-ġestjoni tal-persunal tliet darbiet fis-sena.
         Artikolu 11
         Aspetti finanzjarji
         1.   L-approprjazzjonijiet allokati lill-Uffiċċju, li l-ammont totali tagħhom għandu jiġi muri taħt intestatura separata fit-taqsima tal-baġit relatat mal-Kummissjoni, għandhom ikunu stabbiliti fid-dettal f'anness ma' dik it-taqsima. Dan l-Anness għandu jkun fil-forma ta' dikjarazzjoni tad-dħul u l-infiq, subdiviża bl-istess mod bħat-taqsimiet tal-baġit.
         2.   Il-pjan ta' stabbiliment ta' l-Uffiċċju għandu jkun stabbilit f'anness mal-pjan ta' stabbiliment tal-Kummissjoni.
         3.   Kull istituzzjoni għandha tkun l-uffiċjal awtorizzanti għall-approprjazzjonijiet relevanti taħt l-intestatura “infiq għall-pubblikazzjoni” tal-baġit tagħha.
         4.   Kull istutuzzjoni tista’ tiddelega l-poteri ta’ l-uffiċjal ta' awtorizzazzjoni lid-direttur ta’ l-Uffiċċju għall-ġestjoni ta’ approprjazzjonijiet imdaħħla fit-taqsima tiegħu, u għandha tiffissa l-limiti u l-kondizzjonijiet għal din id-delega ta’ poteri f'konformità mar-Regolament Finanzjarju. Id-Direttur ta' l-Uffiċċju għandu jinforma lill-Kumitat tal-Ġestjoni b'tali delega ta' setgħat kull tliet xhur.
         5.   Il-ġestjoni baġitarja u finanzjarja ta' l-Uffiċċju, inkluża l-ġestjoni ta' l-approprjazzjonijiet assenjati mill-istituzzjonijiet minbarra l-Kummissjoni, għandha titmexxa skond ir-Regolament Finanzjarju u d-dispożizzjonijiet ta' implimentazzjoni tiegħu u l-qafas finanzjarju fis-seħħ fil-Kummissjoni.
         6.   Il-kontijiet ta' l-Uffiċċju għandhom jiġu stabbiliti skond ir-regoli u l-metodi tal-kontabilità approvati mill-Uffiċjal tal-Kontabilità tal-Kummissjoni. L-Uffiċċju għandu jżomm kontijiet separati għall-bejgħ tal-Ġurnal Uffiċjali u l-pubblikazzjonijiet. Id-dħul nett mill-bejgħ għandu jiġi mgħoddi lill-istituzzjonijiet.
         Artikolu 12
         Kontroll
         1.   Il-funzjoni ta' l-awditur intern għandha titwettaq fl-Uffiċċju mill-awditur intern tal-Kummissjoni, skond ir-Regolament Finanzjarju. L-Uffiċċju għandu jistabbilixxi struttura ta' verifika interna, b'arranġamenti simili għal dawk previsti għad-Direttorati Ġenerali u d-dipartimenti tal-Kummissjoni. L-istituzzjonijiet jistgħu jitolbu lid-Direttur ta' l-Uffiċċju sabiex jinkludi verifiki speċifiċi fil-programm ta' ħidma ta' l-istruttura tal-verifika interna ta' l-Uffiċċju.
         2.   L-Uffiċċju għandu jwieġeb kull mistoqsija li taqa' taħt il-kompetenza tiegħu fil-qafas tal-funzjonijiet ta' l-Uffiċċju Ewropew tal-Ġlieda kontra l-Frodi (OLAF). Sabiex ikunu żgurati l-interessi ta' l-Unjoni Ewropea, għandu jitfassal ftehim li jistabbilixxi l-modalitajiet ta' l-informazzjoni reċiproka bejn il-President tal-Kumitat tal-Ġestjoni u d-Direttur ta' l-OLAF.
         Artikolu 13
         Ilmenti u talbiet
         1.   Fil-limiti tal-kompetenza tiegħu, l-Uffiċċju għandu jkun responsabbli sabiex iwieġeb il-mistoqsijiet ta' l-Ombudsman Ewropew u tal-Kontrollur Ewropew għall-Protezzjoni tad-Data.
         2.   Kwalunkwe azzjoni legali fl-oqsma ta' kompetenza ta' l-Uffiċċju għandhom jitressqu kontra l-Kummissjoni.
         Artikolu 14
         Aċċess pubbliku għad-dokumenti
         1.   Id-Direttur ta' l-Uffiċċju għandu jieħu d-deċiżjonijiet imsemmija fl-Artikolu 7 tar-Regolament (KE) Nru 1049/2001 tal-Parlament Ewropew u tal-Kunsill tat-30 ta' Mejju 2001 dwar l-aċċess pubbliku għad-dokumenti tal-Parlament, tal-Kunsill u tal-Kummissjoni (4). Fejn applikazzjonijiet jiġu miċħuda, id-deċiżjonijiet fuq applikazzjonijiet konfermatorji għandhom jittieħdu mis-Segretarju Ġenerali tal-Kummissjoni.
         2.   L-Uffiċċju għandu jżomm reġistru tad-dokumenti skond l-Artikolu 11 tar-Regolament (KE) Nru 1049/2001.
         Artikolu 15
         Tħassir
         Id-Deċiżjoni 2000/459/KE, KEFA, Euratom hija b'dan mħassra.
         Ir-referenzi għad-Deċiżjoni mħassra għandhom jitqiesu bħala referenzi magħmula għal din id-Deċiżjoni.
         Artikolu 16
         Effett
         Din id-Deċiżjoni għandha jkollha fil-jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.

            Magħmul fi Brussell u fil-Lussemburgu,

                  Għall-Parlament Ewropew

                  Il-President

                  Għall-Kunsill

                  Il-President

                  Għall-Kummissjoni

                  Il-President

                  Għall-Qorti tal-Ġustizzja

                  Il-President

                  Għall-Qorti ta' l-Awdituri

                  Il-President

                  Għall-Kumitat Ekonomiku u Soċjali

                  Il-President

                  Għall-Kumitat tar-Reġjuni

                  Il-President

         (1)  ĠU 152, 13.7.1967, p. 18.

         (2)  ĠU L 183, 22.7.2000, p. 12.

         (3)  ĠU L 248, 16.9.2002, p. 1.

         (4)  ĠU L 145, 31.5.2001, p. 43.


Avviż Legali Importanti

|

32006D0067

Deċiżjoni tal-Kunsill ta' l- 20 ta' Diċembru 2005 dwar il-konklużjoni ta’ Ftehim fl-għamla ta’ Skambju ta’ Ittri bejn il-Komunità Ewropea u r-Renju Ħaxemita tal-Ġordan dwar il-miżuri reċiproċi ta’ liberalizzazzjoni u li jemenda l-Ftehim ta’ Assoċjazzjoni KE-Ġordan kif ukoll jibdel l-Annessi I, II, III u IV u l-Protokolli 1 u 2 ta' dak il-Ftehim

Official Journal L 041 , 13/02/2006 P. 0001 - 0002 Official Journal L 270 , 29/09/2006 P. 0142 - 0143

		Deċiżjoni tal-Kunsillta' l- 20 ta' Diċembru 2005dwar il-konklużjoni ta’ Ftehim fl-għamla ta’ Skambju ta’ Ittri bejn il-Komunità Ewropea u r-Renju Ħaxemita tal-Ġordan dwar il-miżuri reċiproċi ta’ liberalizzazzjoni u li jemenda l-Ftehim ta’ Assoċjazzjoni KE-Ġordan kif ukoll jibdel l-Annessi I, II, III u IV u l-Protokolli 1 u 2 ta' dak il-Ftehim(2006/67/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133, flimkien ma' l-ewwel sentenza ta' l-ewwel sub-paragrafu ta' l-Artikolu 300(2) tiegħu,Wara li kkunsidra l-proposta mill-Kummissjoni,Billi:(1) L-Artikolu 15 tal-Ftehim Ewro-Mediterranju jistabbilixxi assoċjazzjoni bejn il-Komunitajiet Ewropej u l-Istati Membri, minn naħa, u r-Renju Ħaxemita tal-Ġordan, min-naħa l-oħra [1] ("Ftehim ta' Assoċjazzjoni") fis-seħħ mill- 1 ta’ Mejju 2002, jiddikjara li l-Komunità u l-Ġordan bil-mod il-mod se jimplimentaw liberalizzazzjoni ikbar tal-kummerċ reċiproku tagħhom fil-prodotti agrikoli. Il-punt (ċ) ta' l-Artikolu 10(1) jiddikjara li d-disposizzjonijiet applikabbli għal prodotti agrikoli japplikaw mutatis mutandis għall-komponent agrikolu ta’ prodotti agrikoli pproċessati. L-Artikolu 17(1) jipprevedi li, mill- 1 ta’ Jannar 2002, il-Komunità u l-Ġordan se jevalwaw is-sitwazzjoni bil-ħsieb li jiddeterminaw il-miżuri ta’ liberalizzazzjoni li jridu jiġu applikati mill-Komunità u l-Ġordan mill- 1 ta’ Jannar 2003, bi qbil ma’ l-għan ta’ iktar liberalizzazzjoni kummerċjali fil-prodotti agrikoli.(2) Bir-Rakkomandazzjoni Nru 1/2005 [2], il-Kunsill ta’ l-Assoċjazzjoni UE-Ġordan endorsja Pjan ta’ Azzjoni tal-Politika Ewropea tal-Viċinat li tinkludi disposizzjoni speċifika għal iktar liberalizzazzjoni tal-kummerċ fil-prodotti agrikoli u prodotti agrikoli proċessati.(3) Il-Kummissjoni nnegozjat f'isem tal-Komunità, Ftehim fl-għamla ta’ Skambju ta’ Ittri bil-ħsieb li jiddaħħlu l-Artikoli ġodda 11a u 14a u jinbidel Artikolu 17(1) tal-Ftehim ta' Assoċjazzjoni kif ukoll li jinbidlu l-Annessi I, II, III u IV u l-Protokolli Numri 1 u 2 ta' dak il-Ftehim.(4) Il-Ftehim fl-għamla ta' Skambju ta' Ittri inizjalat fit- 23 ta’ Ġunju 2005 għandu jiġi approvat.(5) Il-miżuri meħtieġa għall-implimentazzjoni ta' din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat- 28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni [3],IDDEĊIEDA KIF ĠEJ:Artikolu 1Il-Ftehim fl-għamla ta’ Skambju ta’ Ittri bejn il-Komunità Ewropea u r-Renju Ħaxemita tal-Ġordan dwar il-miżuri reċiproċi ta’ liberalizzazzjoni u li jemenda l-Ftehim ta’ Assoċjazzjoni KE-Ġordan kif ukoll jibdel l-Annessi I, II, III u IV u l-Protokolli 1 u 2 ta' dak il-Ftehim, huwa b’dan approvat f'isem il-Komunità.It-test tal-Ftehim fl-għamla ta’ Skambju ta’ Ittri huwa mehmuż ma' din id-Deċiżjoni.Artikolu 2Il-miżuri meħtieġa għall-implimentazzjoni tal-Protokolli Numru 1 u 2 għandhom jiġu adottati sakond il-proċedura msemmija fl-Artikolu 3 (2).Artikolu 31. Il-Kummissjoni għandha tkun megħjuna mill-Kumitat ta’ Tmexxija għaz-Zokkor stabbilit bl-Artikolu 42 tar-Regolament (KE) Nru 1260/2001 [4], jew, kif jixraq, mill-kumitati stabbiliti bid-disposizzjonijiet korrispondenti ta’ regolamenti oħra dwar l-organizzazzjoni komuni tas-swieq jew permezz tal-Kumitat tal-Kodiċi Doganali stabbilit bl-Artikolu 248a tar-Regolament (KEE) Nru 2913/92 [5] (hawn aktar 'il quddiem imsejjaħ "il-Kumitat").2. Fejn issir riferenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE.Il-perjodu taż-żmien preskritt fl-Artikolu 4(3) tad-Deċiżjoni 1999/468/KE għandu jkun stabbilit li jkun ta' xahar.3. Il-Kumitat għandu jadotta r-Regoli ta' Proċedura tiegħu.Artikolu 4Il-President tal-Kunsill huwa b'dan awtorizzat jinnomina l-persuna(i) awtorizzata/i li j/tiffirma/w il-Ftehim fl-għamla ta’ Skambju ta’ Ittri sabiex jorbot lill-Komunità.Artikolu 5Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.Magħmul fi Brussell, nhar l- 20 ta' Diċembru 2005.Għall-KunsillIl-PresidentM. Beckett[1] ĠU L 129, 15.5.2002, p. 3.[2] ĠU L 228, 3.9.2005, p. 10.[3] ĠU L 184, 17.7.1999, p. 23.[4] ĠU L 178, 30.6.2001, p. 1. Regolament kif emendat l-aħħar bir-Regolament tal-Kummissjoni (KE) Nru 39/2004 (ĠU L 6, 10.1.2004, p. 16).[5] ĠU L 302, 19.10.1992, p. 1. Ir-Regolament kif emendat l-aħħar mir-Regolament (KE) Nru 648/2005 (ĠU L 117, 4.5.2005, p. 13).--------------------------------------------------


title: 2014/533/UE: Deċiżjoni tal-Bank Ċentrali Ewropew tat- 13 ta' Awwissu 2014 dwar l-identifikazzjoni ta' TARGET2 bħala sistema ta' ħlas sistemikament importanti skont ir-Regolament (UE) Nru 795/2014 dwar il-ħtiġijiet tas-sorveljanza għal sistemi ta' ħlas sistemikament importanti (BĊE/2014/35)

text:
               20.8.2014

               MT

               Il-Ġurnal Uffiċjali tal-Unjoni Ewropea

               L 245/5

         DEĊIŻJONI TAL-BANK ĊENTRALI EWROPEW
   tat-13 ta' Awwissu 2014
   dwar l-identifikazzjoni ta' TARGET2 bħala sistema ta' ħlas sistemikament importanti skont ir-Regolament (UE) Nru 795/2014 dwar il-ħtiġijiet tas-sorveljanza għal sistemi ta' ħlas sistemikament importanti

      (BĊE/2014/35)

      (2014/533/UE)

   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 127(2) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikolu 3.1, l-Artikolu 22 u l-ewwel inċiż tal-Artiklu 34.1 tiegħu,
   Wara li kkunsidra r-Regolament (UE) Nru 795/2014 tal-Bank Ċentrali Ewropew tat-3 ta' Lulju 2014 dwar il-ħtiġijiet tas-sorveljanza għal sistemi ta' ħlas sistemikament importanti (BĊE/2014/28) (1), u b'mod partikolari l-Artikoli 1(2) u 1(3) tiegħu,
   Billi:

               (1)

               Ir-raba' inċiż tal-Artikolu 127(2) tat-Trattat u r-raba' inċiż tal-Artikolu 3.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn hawn 'il quddiem “l-Istatut tas-SEBĊ”) jagħti s-setgħa lill-Eurosistema sabiex tippromwovi l-operat bla xkiel tas-sistemi ta' ħlas.

               (2)

               L-Eurosistema tippromwovi l-operat bla xkiel tas-sistemi ta' ħlas, inter alia, billi twettaq sorveljanza.

               (3)

               Il-Bank Ċentrali Ewropew (BĊE) implimenta l-prinċipji għal infrastrutturi tas-suq finanzjarju maħruġa mill-Kumitat dwar is-Sistemi ta' Ħlas u Saldu (Committee on Payment and Settlement Systems — “CPSS”) tal-Bank għall-Ħlasijiet Internazzjonali (Bank for International Settlements — “BIS”) u l-Kumitat Tekniku tal-Organizzazzjoni Internazzjonali tal-Kummissjonijiet tat-Titoli (International Organization of Securities Commissions — “IOSCO”) (iktar 'il quddiem il-“Prinċipji CPSS-IOSCO”), li jarmonizzaw u jsaħħu standards ta' sorveljanza internazzjonali eżistenti għal, inter alia, sistemi ta' ħlas sistemikament importanti (systemically important payment systems — SIPS), permezz tar-Regolament (UE) Nru 795/2014 (BĊE/2014/28).

               (4)

               Sabiex iwettaq l-eżerċizzju ta' identifikazzjoni skont l-Artikolu 1(2) tar-Regolament (UE) Nru 795/2014 (BĊE/2014/28) għal TARGET2, il-Kunsill Governattiv qiegħed jivverifika li l-kriterju msemmi fil-punt (a) tal-Artikolu 1(3) tar-Regolament (UE) Nru 795/2014 (BĊE/2014/28) huwa sodisfatt, u li tnejn mill-erba' kriterji msemmija fil-punt (b) tal-Artikolu 1(3) tar-Regolament (UE) Nru 795/2014 (BĊE/2014/28) huma sodisfatti, kif deskritt fl-Anness ta' din id-Deċiżjoni. Għall-eżerċizzju ta' verifika li fuqu hija bbażata din id-Deċiżjoni, intużat dejta pubblika għas-sena kalendarja 2012, flimkien ma' risposti għal stħarriġ tal-BĊE.

               (5)

               Taħt il-Linja Gwida BĊE/2012/27 (2) TARGET2 għandha struttura diċentralizzata li tgħaqqad flimkien bosta sistemi ta' ħlas. Is-sistemi komponenti tat-TARGET2 huma armonizzati sal-ogħla grad possibbli, b'ċerti eċċezzjonijiet fil-każ ta' restrizzjonijiet tal-liġi nazzjonali. It-TARGET2 hija kkaratterizzata wkoll minn pjattaforma teknika unika msejħa l-Pjattaforma Komuni Unika. Il-Kunsill Governattiv għandu l-kompetenza finali fir-rigward tat-TARGET2 u jissalvagwardja l-funzjoni pubblika tiegħu: dan l-arranġament ta' governanza huwa rifless fis-sorveljanza ta' sistemi komponenti tat-TARGET2,

         ADOTTA DIN ID-DEĊIŻJONI:
   Artikolu 1
   Definizzjonijiet
   It-termini użati f'din id-Deċiżjoni għandhom l-istess tifsira bħal dawk fir-Regolament (UE) Nru 795/2014 (BĊE/2014/28).
   Artikolu 2
   Identifikazzjoni ta' SIPS u operatur ta' SIPS
   1.   Sistemi komponenti tat-TARGET2 li jissodisfaw il-kriterju tal-Artikolu 1(3)(a) tar-Regolament (UE) Nru 795/2014 (BĊE/2014/28) għandhom jiġu identifikati b'mod kollettiv bħala sistema ta' ħlas sistemikament importanti għall-finijiet tar-Regolament (UE) Nru 795/2014 (BĊE/2014/28).
   2.   L-operaturi ta' sistemi komponenti tat-TARGET2 li għalihom issir referenza fil-paragrafu 1 għandhom jiżguraw konformità mar-rekwiżiti stipulati fl-Artikoli 3 sa 21 tar-Regolament (UE) Nru 795/2014 (BĊE/2014/28).
   Artikolu 3
   Awtorità kompetenti
   Il-BĊE għandu jkun l-awtorità kompetenti għas-sorveljanza tat-TARGET2.
   Artikolu 4
   Dħul fis-seħħ
   Din id-Deċizjoni għandha tidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Magħmul fi Frankfurt am Main, it-13 ta' Awwissu 2014.

            Il-President tal-BĊE

         Mario DRAGHI

      (1)  ĠU L 217, 23.7.2014, p. 16.

      (2)  Linja Gwida BĊE/2012/27 tal-5 ta' Diċembru dwar sistema Trans-European Automated Real-time Gross settlement Express Transfer (TARGET2) (ĠU L 30, 30.1.2013, p. 1).

      ANNESS

         Trans-European Automated Real-time Gross settlement Express Transfer system (TARGET2), mħaddma mill-Eurosistema mkejla kontra l-kriterji stipulati fl-Artikolu 1(3) tar-Regolament (UE) Nru 795/2014 (BĊE/2014/28)

                  Kriterju

                  TARGET2

                              (a)

                              eliġibbli biex tkun innotifikata bħala sistema skont id-Direttiva 98/26/KE tal-Parlament Ewropew u tal-Kunsill (1) minn Stat Membru li l-munita tiegħu hija l-euro jew operatur stabbilit fiż-żona tal-euro

                  Komponenti tat-TARGET2 innotifikati bħala sistemi skont id-Direttiva 98/26/KE minn Stat Membru li l-munita tiegħu hija l-euro:

                              —

                              TARGET2-OeNB

                              —

                              TARGET2-BE

                              —

                              TARGET2-CY

                              —

                              TARGET2-Eesti

                              —

                              TARGET2-Suomen Pankki-järjestelmä

                              —

                              TARGET2-Banque de France

                              —

                              TARGET2-BBk

                              —

                              TARGET2-ECB

                              —

                              TARGET2-GR

                              —

                              TARGET2-Ireland

                              —

                              TARGET2-Banca d'Italia

                              —

                              TARGET2-Latvija

                              —

                              TARGET2-LU

                              —

                              TARGET2 Malta

                              —

                              TARGET2-NL

                              —

                              TARGET2-PT

                              —

                              TARGET2-Banco de España (TARGET2-BE)

                              —

                              TARGET2-SK

                              —

                              TARGET2-Slovenija

                     Kriterju ssodisfat

                              (b)(i)

                              il-valur medju totali ta' kuljum ta' ħlasijiet ipproċessati ddenominati f'euro li jeċċedu 10 biljun EUR

                  Valur medju totali ta' kuljum ta' ħlasijiet ipproċessati ddenominati f'euro: EUR 2 777  triljun

                     Kriterju ssodisfat

                              (b)(ii)

                              is-sehem tas-suq tagħha huwa mill-inqas wieħed minn dawn li ġejjin:

                                          —

                                          15 % tal-volum totali tal-ħlasijiet denominati f'euro; jew

                                          —

                                          5 % tal-volum totali tal-ħlasijiet transkonfinali ddenominati f'euro;

                                          —

                                          75 % tal-volum totali tal-ħlasijiet iddenominati f'euro fil-livell ta' Stat Membru li l-munita tiegħu hija l-euro;

                              (b)(iii)

                              l-attività transkonfinali tiegħu (jiġifieri parteċipanti stabbiliti f'pajjiż li mhuwiex dak tal-operatur tas-SIPS u/jew rabtiet transkonfinali b'sistemi ta' ħlas) tinvolvi ħames pajjiżi jew iktar u tiġġenera minimu ta' 33 % tal-volum totali tal-ħlasijiet denominati f'euro pproċessati

                              (b)(iv)

                              użat għall-ħlas ta' IFM oħrajn

                  Sistemi komponenti tat-TARGET2 jintużaw għall-ħlas tal-IFM

                     Kriterju ssodisfat

         (1)  Direttiva 98/26/KE tal-Parlament Ewropew u tal-Kunsill tad-19 ta' Mejju 1998 dwar il-finalità tal-ħlas f'sistemi ta' saldu ta' pagamenti u s-sistemi ta' ħlas ta' titoli (ĠU L 166, 11.6.1998, p. 45).


title: Deċiżjoni tal-Kummissjoni tat- 22 ta’ Diċembru 2009 fir-rigward ta’ kontribuzzjoni finanzjarja mill-Unjoni għas-sena 2010 lil-laboratorju Komunitarju ta’ referenza għal Enċefalopatiji Sponġiformi Trażmissibbli (notifikata bid-dokument numru C(2009) 10291)

text:
               23.12.2009

               MT

               Il-Ġurnal Uffiċjali tal-Unjoni Ewropea

               L 344/44

         DEĊIŻJONI TAL-KUMMISSJONI
   tat-22 ta’ Diċembru 2009
   fir-rigward ta’ kontribuzzjoni finanzjarja mill-Unjoni għas-sena 2010 lil-laboratorju Komunitarju ta’ referenza għal Enċefalopatiji Sponġiformi Trażmissibbli
   (notifikata bid-dokument numru C(2009) 10291)
   (It-test bl-Ingliż biss huwa awtentiku)
   (2009/1000/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b’mod partikolari l-Artikolu 32(7) tiegħu,
   Billi:

               (1)

               Kwalunkwe laboratorju ta’ kollegament jew referenza skont il-leġiżlazzjoni veterinarja tal-Unjoni u li jissodisfa d-dmirijiet u r-rekwiżiti stabbiliti fihom, jista’ jirċievu l-għajnuna mill-Unjoni skont l-Artikolu 31 tad-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (2).

               (2)

               Ir-Regolament tal-Kummissjoni (KE) Nru 1754/2006 tat-28 ta’ Novembru 2006 li jistabbilixxi r-regoli ddettaljati għall-għoti ta’ għajnuna finanzjarja Komunitarja lil-laboratorji Komunitarji ta’ referenza għall-għalf u l-ikel tal-annimali u għas-settur tas-saħħa tal-annimali (3) jistabbilixxi li l-kontribuzzjoni finanzjarja mill-Unjoni għandha tingħata jekk il-programmi ta’ ħidma approvati jitwettqu b’mod effiċjenti u li l-benefiċjarji jagħtu t-tagħrif kollu meħtieġ matul ċerti limiti ta’ żmien.

               (3)

               B’konformità mal-Artikolu 2 tar-Regolament (KE) Nru 1754/2006, ir-relazzjoni bejn il-Kummissjoni u kull laboratorju ta’ referenza tal-Komunità hija stipulata fi ftehim ta’ partenarjat li huwa sostnut minn programm ta’ ħidma plurienniali.

               (4)

               Ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 jistabblixxi regoli għall-prevenzjoni, kontroll u eradikazzjoni ta’ ċertu enċefalopatija sponġiformi li tinxtered (4), jaħtar lil-Laboratories Agency, Addlestone, ir-Renju Unit bħala l-Laboratorju ta’ Referenza tal-Komunità għall-enċifalopatiji sponġiformi li jinxterdu (TSEs). Il-funzjonijiet tiegħu jinkludu l-ġbir u l-kollezzjoni tad-dejta dwar ir-riżultati tat-testijiet mwettqa fl-Unjoni u jżomm aġġornat dwar it-tendenzi fis-sorveljanza, l-epidjemoloġija u l-prevenzjoni tat-TSEs madwar id-dinja.

               (5)

               Il-Kummissjoni evalwat il-programm ta’ ħidma u l-estimi korrispondenti tal-baġit ppreżentati mil-laboratorju ta’ referenza tal-Komunità għat-TSEs għas-sena 2010. Skont dan, il-kontribuzzjoni finanzjarja mill-Unjoni għandha tingħata lil dan il-laboratorju ta’ referenza tal-Unjoni sabiex jikkofinanzja l-attivitajiet tiegħu biex iwettaq il-ħidmiet u d-doveri stipulati fir-Regolament (KE) Nru 882/2004 u fir-Regolament (KE) Nru 999/2001. Il-kontribuzzjoni finanzjarja mill-Unjoni għandha tkun bir-rata ta’ 100ߕ% tal-ispejjeż eliġibbli kif definit fir-Regolament (KE) Nru 1754/2006.

               (6)

               Ir-Regolament (KE) Nru 1754/2006 jistipula regoli ta’ eliġibilità għal-laqgħat ta’ ħidma organizzati mil-laboratorji ta’ referenza tal-Komunità. Jillimita wkoll l-għajnuna finanzjarja għal massimu ta’ 32 parteċipant fil-laqgħat ta’ ħidma. Derogi lil din il-limitazzjoni għandhom jingħataw skont l-Artikolu 13(3) tar-Regolament (KE) Nru 1754/2006 lil xi laboratorju ta’ referenza tal-Komunità li jeħtieġ appoġġ għal attendenza ta’ aktar minn 32 parteċipant biex jinkiseb l-aqwa riżultat tal-laqgħat ta’ ħidma tiegħu.

               (7)

               Skont l-Artikolu 3(2)(a) tar-Regolament tal-Kunsill (KE) Nru 1290/2005 (5) tal-21 ta’ Ġunju 2005 dwar l-iffinanzjar tal-politika agrikola komuni, l-eradikazzjoni tal-mard tal-annimali u l-programmi ta’ kontroll (il-miżuri veterinarji) għandhom jiġu ffinanzjati mill-Fond Agrikolu Ewropew ta’ Garanzija (il-FAEG). Barra minn hekk, l-Artikolu 13, it-tieni paragrafu tar-regolament jipprevedi li f’każijiet eċċezzjonali ġġustifikati kif jixraq, għal miżuri u programmi koperti bid-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (6), in-nefqa marbuta ma’ spejjeż amministrattivi u tal-istaff imġarrba mill-Istati Membri u l-benefiċjarji ta’ għajnuna mill-FAEG għandhom jitħallsu mill-Fond. Għal skopijiet ta’ kontroll finanzjarju, japplikaw l-Artikoli 9, 36 u 37 tar-Regolament (KE) Nru 1290/2005.

               (8)

               Il-miżuri previsti f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,

         ADOTTAT DIN ID-DEĊIŻJONI:
   Artikolu 1
   1.   L-Unjoni tagħti għajnuna finanzjarja lill-Veterinary Laboratories Agency, Addlestone, fir-Renju Unit, biex twettaq il-funzjonijiet u d-dmirijiet stipulati fil-Kapitolu B tal-Anness X tar-Regolament (KE) Nru 999/2001.
   Għall-perjodu mill-1 ta’ Jannar 2010 sal-31 ta’ Diċembru 2010, din l-għajnuna finanzjarja ma għandhiex taqbeż l-EUR 1 129 000.
   Fi ħdan il-massimu msemmi fl-ewwel subparagrafu u bla ħsara għal-limiti ta’ żmien stipulati fl-Artikolu 10 tar-Regolament (KE) Nru 1754/2006, għandu jiġi rriżervat ammont ta’ EUR 600 000 għat-tfassil u l-implimentazzjoni ta’ protokoll li jimmira li jiġbor dejta biex itejjeb l-għarfien dwar ir-reżistenza ġenetika għall-iscrapie fil-mogħoż f’Ċipru.
   2.   Flimkien mal-ammont massimu stipulat fil-paragrafu 1, l-Unjoni tagħti kontribuzzjoni finanzjarja lil-laboratorju msemmi fil-paragrafu 1 għall-organizzazzjoni ta’ laqgħat ta’ ħidma. Dik l-għajnuna ma għandhiex taqbeż is-EUR 60 000.
   3.   B’deroga mill-Artikolu 13(1) tar-Regolament (KE) Nru 1754/2006, il-laboratorju msemmi fil-paragrafu 1 se jkun intitolat li jitlob l-għajnuna finanzjarja għall-attendenza minn massimu ta’ 50 parteċipant għal waħda mil-laqgħat ta’ ħidma tiegħu msemmija fil-paragrafu 2 ta’ dan l-Artikolu.
   Artikolu 2
   Din id-Deċiżjoni hija indirizzata lil Veterinary Laboratories Agency (VLA) Weybridge, New Haw, Addlestone, Surrey KT15 3NB, tar-Renju Unit;

      Magħmul fi Brussell, it-22 ta’ Diċembru 2009.

            Għall-Kummissjoni

         Androulla VASSILIOU

            Membru tal-Kummissjoni

      (1)  ĠU L 165, 30.4.2004, p. 1.

      (2)  ĠU L 155, 18.6.2009, p. 30.

      (3)  ĠU L 331, 29.11.2006, p. 8.

      (4)  ĠU L 147, 31.5.2001, p. 1.

      (5)  ĠU L 209, 11.8.2005, p. 1.

      (6)  ĠU L 224, 18.8.1990, p. 19.